标题：荀氏家传
简述
荀伯子，颍川颍阴（今河南许昌）人，著有《荀氏家传》十卷。《荀氏家传》记载了从荀淑至荀伯子，凡十世，具有相当之史料价值，从刘知几《史通》可知，修《后汉书》 、《晋书》者，曾经取材于此书。该书《隋志》漏载，两《唐志》史部传记类著录，后佚。[1]
原书作者
荀伯子（378～438），颍川颍阴人，事迹具《宋书》、《南史》本传。据《三国志·荀彧传》注及《宋书·荀伯子传》，知伯子乃荀彧之七世孙。盖荀彧十子，其一曰恽，恽生甝，甝生頵，頵生崧，崧生羡，羡生猗，猗生伯子。荀彧，祖父荀淑，《后汉书》本传称淑乃荀子十一世孙，然则荀伯子乃荀子第二十世孙。
后世辑本
荀伯子《荀氏家传》十卷，《隋志》失载，两《唐志》史部传记类著录，后佚。前人尚无辑本。今从《三国志》裴松之注、《世说新语》刘孝标注、《文选》注、《艺文类聚》、《北堂书钞》、《初学记》、《太平御览》诸书辑得36条，勒为一卷。
《荀氏家传》所记，最早者为荀淑，最晚者为荀伯子。荀淑至荀伯子，凡十世。原书次序不可知，今依家传之体，将作者荀伯子直系父祖排列于前，伯子旁系父祖排列于后，概以昭穆先后为序。
《荀氏家传》一卷
1、荀淑八子，皆以慈为字。（《后汉书》六十二注。按荀淑八子：俭、绲、靖、焘、诜、爽、肃、旉。其字可知者，唯靖，字叔慈；爽，字慈明而已。）
2、荀淑有子八人皆贤，其地旧称西豪里，颕阴令范康曰：“昔高阳氏有才子八人，荀公亦有才子八人。”乃改西豪为高阳里。时同郡人陈实为太丘长，奕叶贤徳，往诣荀门。陈君使元方为御，季方从后，孙子长文尚幼，抱之于膝。君使叔慈应门，慈明行酒，自馀六龙侍侧，孙文若犹小，坐之于懐。言语三日，徳星为之聚。太史奏曰：“五百里内，有贤人集，故徳星为之聚。”因名荀里曰徳星乡，今郡城西南故宅是也。（《太平寰宇记》七。）
3、荀彧德行周备，其所规謩，以圣人为度。（《艺文类聚》二十一。）
4、荀彧徳行周备，名重天下，莫不以为仪表。（《文选》五十九《齐故安陆昭王碑文》李注。）
5、荀彧徳行周备，名重天下，海内英俊，咸嘉焉。（《御览》四百零三、《三国志补注》二。）
6、荀彧，字文若。太祖既定冀州，为公起大第于邺，诸将各以功次受居第。太祖亲游之，笑曰：“此亦《周礼》六勲之差也。”（《御览》一百八十一。）
7、钟繇以为颜子既没，能备九徳百行，不二其过者，唯荀彧乎！或问繇曰：“君推荀君，比之颜子，自以不及，其可得闻乎？”繇曰：“夫明君师臣，其次友之。以太祖之聪明，毎大事，常为先谘又（按：“又”字疑衍）荀彧，是则古师友之义也。吾等受命而行，犹或不尽，去固逺耶。”（《御览》四百零三。）
8、魏文帝在东宫，武帝谓曰：“荀公为人之师表，汝当尽礼敬之。”荀病，世子问疾，拜床下。（《御览》五百四十二。按：“荀公”，盖谓荀彧。）
9、恽字长倩，俣字叔倩，诜字曼倩。俣子寓，字景伯。《世语》曰：“寓少与裴楷、王戎、杜默俱有名京邑，仕晋，位至尚书，名见显著。子羽嗣，位至尚书。”（《三国志·荀彧传》注、《册府元龟》七百八十三。）
10、頵字温伯，为羽林右监，早卒。頵子崧，字景猷。《晋阳秋》称崧少有志操，雅好文学，孝义和爱，在朝恪勤，位至左右光禄大夫、开府仪同三司。崧子羡，字令则，清和有才。尚公主，少历显位，年二十八为北中郎将，徐、兖二州刺史，假节都督徐、兖、青三州诸军事。在任十年，遇疾解职，卒於家，追赠骠骑将军。羡孙伯子，今御史中丞也。（《三国志&#8226;荀彧传》注、《续后汉书》三十一。）
11、荀羡，字令则，年十五，拟国婚之选。羡不欲连姻帝室，乃远遁长沙。监司追寻，不获已，遂尚浔阳公主。（《初学记》十、《御览》一百五十四、《山堂肆考》四十一、《渊鉴类函》一百零六。按：《御览》三百八十亦引，文字出入较大，此不具。）
12、荀羡与沛国刘真长、太原王仲祖、陈郡商洪源，并着情契。太宗时居阿衡之任，虚中诱纳，宾友贤哲，与羡等数人为布衣之好。（《御览》四百零九。）
（以上为荀伯子直系父祖。）
13、（荀）巨伯，汉桓帝时人也，亦出颍川，未详其始末。（《世说新语德行》“荀巨伯远看友人疾”条注。）
14、荀爽对策曰：“臣闻火生于木，故其徳孝。汉之谥帝称孝（《类聚》四十“孝”下有“者”字、），其义取此也。故汉制，（《类聚》四十“天”上有“使”字）天下皆诵《孝经》，选吏则举孝廉，盖以孝（《类聚》四十、《御览》五百六十二“孝”下并有“为”字）务也。夫亲自尽（《渊鉴类函》一百八十作“盖夫丧亲自尽”），孝之终也。今二千石不得行三年丧，非所以崇孝道而称火徳也。顷者，汉嗣数乏，枝叶不繁，其咎未必不由此。往者文帝劳谦自约，行过乎俭，故有遗诏，以日易月，此所谓夷惠激俗，当身而已，非贯万世，为后嗣法者也。”（《御览》五百四十五、《东汉文纪》十六、《渊鉴类函》一百八十。）
15、荀爽，字慈（原作“德”，据《三国志;荀彧传》注、《职官分纪》二十八改。）明，董卓徵公，公到府三日，策拜司空。起岩穴九十五日而为台司，世人号曰“白衣登三公”。（《艺文类聚》卷四十七 、《书钞》五十二、《渊鉴类函》六十七。）
16、爽，字慈明，幼而岐嶷，大学、儒林咸叹服之。年十二，太尉杜乔师焉。（《御览》四百零四。）
17、昙字元智。兄昱，字伯脩。张璠《汉纪》称昱、昙并杰俊有殊才。昱与李膺、王畅、杜密等号为八俊，位至沛相。攸父彝，州从事。彝於彧为从祖兄弟。（《三国志;荀攸传》注、《续后汉书》三十一。）
18、（荀）衍，字休若，彧第三兄。彧第四兄谌，字友若，事见袁绍传。陈群与孔融论汝、颍人物，群曰：“荀文若、公达、休若、友若、仲豫，当今并无对。”衍子绍，位至太仆。绍子融，字伯雅，与王弼、锺会俱知名，为洛阳令，参大将军军事，与弼、会论《易》、《老》义，传於世。谌子闳，字仲茂，为太子文学掾。时有甲乙疑论，闳与锺繇、王朗、袁涣议各不同。文帝与繇书曰“袁、王国士，更为脣齿，荀闳劲悍，往来锐师，真君侯之勍敌，左右之深忧也。”终黄门侍郎。闳从孙煇，字景文，太子中庶子，亦知名。与贾充共定音律，又作《易集解》。仲豫名悦，郎陵长俭之少子，彧从父兄也。（《三国志·荀彧传》注。）
19、荀恱，字仲豫，俭之子。俭早卒，恱年十二，能说《春秋》。家贫，无书，每借人读，所见篇牍，一览多能诵记。性静，美姿容。（《御览》三百八十。）
20、荀粲简贵，不能与常人交接，所交者，皆一时隽杰。粲卒，至葬夕，赴者千余人，皆同年名士也，哭之盛恸（《渊鉴类函》无“盛恸”二字。），路人悲之（《渊鉴类函》作“感动路人”）。（《御览》四百零九、《渊鉴类函》四百零九。）
21、荀顗年逾耳顺，而母年九十，色养烝烝，以孝闻。在丧憔悴，貌不可识，若婴孺之号，哀恸傍人。（《艺文类聚》二十、《初学记》十七、《渊鉴类函》二百七十一。）
22、顗为司空，德望清重，年耆多疾，不数朝见，诏使侍中任恺谘问政化所宜行否。（《书钞》五十二。）
23、闿，字道明，性清净，善谈论，迁光禄大夫，以君面似胡，帝谓为神明胡子。（《御览》二百四十三。）
24、攸，字公达；魏太祖以攸为军师；军（《渊鉴类函》“军”上有“凡”字）国选举及刑狱法制皆攸掌焉。（《书钞》六十三、《渊鉴类函》一百零七。）
25、衢子祈，字伯旗，与族父愔俱著名。祈与孔融论肉刑，愔与孔融论圣人优劣，并在《融集》。祈位至济阴太守；愔后徵有道，至丞相祭酒。（《三国志·荀攸传》注、《续后汉书》三十一。）
26、荀勖，蜀平之后，遣使通吴。司马文王用公所作书与孙皓，皓报命和亲。王谓公曰：“君前作书，使吴思顺，胜十万之众也。” （《艺文类聚》三十一、《渊鉴类函》三百零二。）
27、惟我之先，至于有晋。人物盈朝，衮衣暐晔。六代九公，不亦伟乎！磊落壊竒，光照六合。中兴，丞相王公叹曰：“勖已后，荣宠莫二，为天下贵门矣。”（《初学记》十八、《御览》四百七十。）
28、组（原作“维”，据《晋书·荀组传》改。下同。），字大章，中宗为晋王时，将征为司徒，问太常贺循，曰：“组旧望清重，勤劳显著，迁训五品，以统人伦，实允人望。”诏以为司徒。（《职官分纪》二。）
29、邃，字道玄，性简静，解音乐，美谈论，拜太子洗马。（《书钞》六十六、《渊鉴类函》九十八。）
30、荀邃，字道玄，拜太子洗马，戴若思特见钦重，作诗颂之曰：“洗马荀道玄，既累叶重光；才经文雅，所以弱冠登朝。”（《事文类聚外集》二。按“作诗”以下二十五字，《书钞》六十六之作“作诗颂之云云”六字。）
31、荀邃夫人有至行，时岁荒，每来籴者，夫人恒叩其斛，籴者归量，辄过其本，时人号曰椓斛夫人。（《御览》四百九十六。）
32、恺，晋武帝时为侍中。（《三国志·荀攸传》注、《续后汉书》三十一。）
33、车骑将军悝，字茂中（《书钞》六十五作“仲”），山涛举之为太子（《书钞》无“太子”二字）右卫率，称君清和履（原作“理”，据《书钞》改）正，从容顾问，动可观采，真侍卫之美者（《书钞》无此句）。（《御览》二百四十七、《职官分纪》三十。）
34、荀恺，字茂伯，小而智，外祖晋宣王甚器之，字为虎子，弟悝为龙子。王每谓曰：“候汝长大，当共天下。”（《御览》三百六十三。）
35、（荀）隐，祖昕，乐安太守；父岳，中书郎。隐与陆云在张华坐语，互相反复，陆连受屈，隐辞皆美丽，张公称善云：“世有此书，寻之未得。”历太子舍人、廷尉，蚤卒。（《世说新语·排调》“荀鸣鹤陆士龙”条注、《古诗纪》一百五十六。）。
36、荀藐（《职官分纪》四十二、《事文类聚外集》十四、《翰苑新书前集》五十八下并有“字公然”三字）除太原榆次令，为政以德，人怀之。时有凤凰集其境内，晋武帝下诏褒美。太始三年卒，吏人如丧亲戚，为之树碑。其序曰：“仰之如日月，敬之如神明，爱之如父母，乐之如时雨。”（《书钞》七十八。）[1]
评价
荀氏为颍川大族，在历史上曾经在政治、思想、文化等方面影响当时的社会。《史通采撰》云：“至如江东五隽，始自《会稽典録》；颍川八龙，出于《荀氏家传》。而修晋汉史者，皆征彼虚誉，定为实録。茍不别加研核，何以详其是非。”从这段话里可以得到两点认识。第一，伯子对其父祖多有溢美（这是可以理解的）；第二，修《后汉书》、《晋书》者，曾经取材于《荀氏家传》。
参考文献
[1]（晋）陈寿.三国志[M]. 北京：中华书局，1962.
[2] （刘宋）刘义庆.世说新语[A]. <诸子集成>本[C]. 北京：中华书局，1954.
[3] （唐）李善注.文选[M]. 上海：上海古籍出版社，1986.
[4] （唐）欧阳询.艺文类聚[M]. 上海：上海古籍出版社，1982.
[5] （唐）虞世南.北堂书钞[M]. 北京：中国书店，1989.
[6] （唐）徐坚.初学记[M]. 北京：中华书局，1962.
[7] （宋）李昉.太平御览[M]. 北京：中华书局，1960.